รายการระหว่างกัน

คณะกรรมการบริษัทให้ความสำคัญต่อการพิจารณาอนุมัติการทำรายการระหว่างกัน
หรือรายการที่เกี่ยวโยงกัน หรือรายการที่อาจมีความขัดแย้งทางผลประโยชน์ โดยจรรยาบรรณ
SCGได้กำหนดนโยบายการทำธุรกรรมของ SCG ดังนี้

การทำธุรกรรมระหว่างกันของบริษัทและบริษัทย่อย

การที่ SCG ประกอบด้วยบริษัทจำนวนมากและบริษัทเหล่านั้นดำเนินธุรกิจที่ต้องทำธุรกรรมระหว่างกัน
เช่น การบริการ การซื้อขายวัตถุดิบ ผลิตภัณฑ์ การให้ความช่วยเหลือทางการเงิน
การสนับสนุนทางด้านเทคนิคหรือ บุคลากร ฯลฯ ดังนั้น
ในการดำเนินธุรกิจหรือปฏิบัติงานที่เกี่ยวข้องกับเรื่องดังกล่าวพนักงานและผู้เกี่ยวข้องทุกคนต้องคำนึงถึงกฎหมาย
กฎระเบียบที่ออกโดยหน่วยงานของรัฐ กฎระเบียบของ SCG หลักเกณฑ์และเงื่อนไขต่างๆ
ในแต่ละท้องถิ่นที่ได้กำหนดไว้

การทำธุรกรรมกับบุคคลภายนอก

การทำธุรกรรมกับบุคคลภายนอกหรือบริษัทอื่นนั้น จะต้องดำเนินการด้วยวิธีการอันชอบธรรม
และปฏิบัติตามเงื่อนไขที่ได้ตกลงไว้อย่างตรงไปตรงมา
หลีกเลี่ยงการทำธุรกรรมที่อาจก่อให้เกิดความเดือดร้อนเสียหายกับบุคคลภายนอก
บริษัทได้กำหนดแนวปฏิบัติ และกระบวนการในการพิจารณาอนุมัติ การทำรายการระหว่างกัน
รายการที่เกี่ยวโยงกันหรือรายการที่อาจมีความขัดแย้งทางผลประโยชน์เพื่อให้เกิดประโยชน์สูงสุดของบริษัท
ตามหลักเกณฑ์ที่กฎหมายกำหนด โดยกรรมการและผู้บริหารจะแจ้งให้บริษัททราบถึงการมี
ส่วนได้เสียก่อน ซึ่งบริษัทพิจารณารายการต่างๆ
โดยหากเป็นรายการที่จะต้องขออนุมัติตามหลักเกณฑ์และขั้นตอนของกฎหมาย
ฝ่ายจัดการจะนำเรื่องดังกล่าวเสนอต่อคณะกรรมการบริษัท หรือที่ประชุมผู้ถือหุ้น
รวมทั้งเปิดเผยข้อมูลให้นักลงทุนทราบอย่างโปร่งใส
โดยกรรมการหรือผู้บริหารที่มีส่วนได้เสียจะไม่มีส่วนร่วมในการพิจารณาอนุมัติรายการแต่อย่างใดอย่างไรก็ตาม
ภายใต้จรรยาบรรณและบรรษัทภิบาล SCG
บริษัทมีนโยบายในการทำรายการเป็นไปตามกลไกราคาตลาดซึ่งเป็นเครื่องมือที่ใช้ในการดำเนินธุรกิจปกติ
ของบริษัทที่มีประสิทธิภาพและเกิดประสิทธิผล

นโยบายหรือแนวโน้มการทำรายการระหว่างกันในอนาคต

รายการระหว่างกันของบริษัทในอนาคตจะเป็นรายการที่ดำเนินการตามปกติทางการค้า
โดยใช้นโยบายซื้อขายต่อรองกันตามกลไกราคาตลาดของธุรกิจ
ไม่มีการถ่ายเทผลประโยชน์ระหว่างบริษัทกับกิจการหรือบุคคลที่เกี่ยวข้อง

รายการที่เกี่ยวโยงกันในรอบปี 2550 แบ่งตามประเภทของรายการได้ดังนี้

1. รายการให้ความช่วยเหลือทางการเงิน ได้แก่

  1.1 การกู้ยืมเงิน

  1.1.1 บริษัททำรายการกับบริษัทย่อย จำนวน 3 รายการ มูลค่าธุรกรรมรวม 108.45 ล้านบาท
  ได้แก่

-   โครงการจัดสร้างเครื่องจักร (Batching Plant) สำหรับธุรกิจคอนกรีตผสมเสร็จ
    ของบริษัท ผลิตภัณฑ์และวัตถุก่อสร้าง จำกัด

-   โครงการติดตั้ง Batching Plant โรงงานศรีนครินทร์ (ศุภาลัยพาร์ค)
    ของบริษัทผลิตภัณฑ์และวัตถุ ก่อสร้าง จำกัด

-   โครงการติดตั้ง Batching Plant โรงงานบ้านไผ่ จังหวัดขอนแก่น
    ของบริษัทผลิตภัณฑ์และวัตถุ ก่อสร้าง จำกัด

  1.1.2 บริษัทย่อยทำรายการกับบริษัทย่อย จำนวน 4 รายการ มูลค่าธุรกรรมรวม 89.71
  ล้านบาท ได้แก่

-   โครงการปรับปรุงถังเก็บน้ำมันเตาและระบบลำเลียงสำหรับกำจัดของเสียที่เป็นของเหลว
    หม้อเผา 6 ของบริษัทปูนซิเมนต์ไทย (แก่งคอย) จำกัด

-   โครงการติดตั้งชุดกะพ้อ (Bucket Elevator) ลำเลียงวัตถุเพื่อทดแทนระบบลม (Air
    Lift) หม้อเผา 4 ของบริษัทปูนซิเมนต์ไทย (แก่งคอย) จำกัด

-   โครงการจัดซื้อและติดตั้งสายพานลำเลียงคอนกรีต (Concrete Belt Conveyor) จำนวน
    7 ชุด ของ บริษัทผลิตภัณฑ์และวัตถุก่อสร้าง จำกัด

-   โครงการจัดสร้างเครื่องพ่น (Spraying Machine) และไซโลลำเลียงปูนสำเร็จรูป
    ของบริษัทสยาม มอร์ตาร์ จำกัด

  1.2 การค้ำประกันเงินกู้

  1.2.1 บริษัททำรายการกับบริษัทย่อย จำนวน 3 รายการ มูลค่าธุรกรรมรวม 29,847.69
  ล้านบาท ได้แก่

-   การขออนุมัติค้ำประกันเงินกู้ระยะยาวโครงการ Olefins Complex 2
    ของบริษัทมาบตาพุดโอเลฟินส์ จำกัด

-   โครงการขยายกำลังการผลิตของบริษัทมาบตาพุดโอเลฟินส์ จำกัด

-   โครงการติดตั้งเครื่องผลิตกระแสไฟฟ้าขนาดกำลังการผลิต 4.0 เมกกะวัตต์
    จากความร้อนเหลือทิ้ง จากกระบวนการผลิตของ Kampot Cement Co., Ltd.

2. รายการเกี่ยวกับทรัพย์สิน ได้แก่

  2.1 เงินลงทุน

  2.1.1 บริษัททำรายการกับบริษัทย่อย จำนวน 1 รายการ มูลค่าธุรกรรมรวม 115 ล้านบาท
  ได้แก่

-   โครงการปรับปรุงระบบฐานข้อมูลและวิธีการจัดหาของเครือซิเมนต์ไทย (SCG)

  2.2 สินทรัพย์อื่น

  2.2.1 บริษัทย่อยทำรายการกับบริษัทย่อย จำนวน 1 รายการ มูลค่าธุรกรรมรวม 15 ล้านบาท
  ได้แก่

-   โครงการเช่าที่ดินเพื่อปลูกสร้างสวนไม้ยูคาลิปตัส ปี 2550 ของบริษัทสยามฟอเรสทรี จำกัด

3. รายการธุรกิจปกติหรือสนับสนุนธุรกิจปกติ ได้แก่

  3.1 การซื้อเครื่องจักร

  3.1.1 บริษัทย่อยทำรายการกับผู้ถือหุ้นใหญ่ของบริษัทย่อย จำนวน 1 รายการ
  มูลค่าธุรกรรมรวมประมาณ 855 ล้านบาท ได้แก่

-   โครงการขยายกำลังการผลิตกล่องกระดาษลูกฟูกในเขตภาคตะวันออก ของบริษัทบรรจุภัณฑ์
    ชลบุรี (1995) จำกัด

ในแต่ละรายการที่เกิดขึ้นในปี 2550 ทั้งหมด 14 รายการข้างต้นนั้น
ถึงแม้ว่าจะเป็นรายการเกี่ยวโยงกัน
แต่เข้าข่ายได้รับยกเว้นตามประกาศเรื่องการเปิดเผยข้อมูลและการปฏิบัติการของบริษัทจดทะเบียน
เนื่องจาก

1.  เป็นการตกลงเข้าทำรายการเกี่ยวโยงระหว่างบริษัท/บริษัทย่อยกับบริษัทย่อยที่ไม่มีบุคคลเกี่ยวโยงอื่นถือหุ้นเกิน
    กว่าร้อยละ 10

2.  เป็นการตกลงเข้าทำรายการเกี่ยวโยงที่มีมูลค่ารายการไม่เกินร้อยละ 0.03
    ของสินทรัพย์ที่มีตัวตนสุทธิของบริษัท

3.  เป็นการตกลงเข้าทำรายการเกี่ยวโยงระหว่างบริษัทย่อยของบริษัทกับนิติบุคคลอื่นที่บริษัท/บริษัทย่อยส่งบุคคลที่
    เกี่ยวโยงเข้าไปดูแลนิติบุคคลอื่นในฐานะผู้ถือหุ้น

4.  เป็นรายการที่เป็นธรรมและไม่ก่อให้เกิดการถ่ายเทผลประโยชน์

[]

[]

[]

[]

[]

[]